Elisabeth Arnold (RV), 1999-02-11:
Det er selvfølgelig ærgerligt, for hr. Frank Aaen har selv peget på hr. Poul Nyrup Rasmussen som statsminister, og regeringen består altså af Socialdemokratiet og Det Radikale Venstre, og vi har gennemført et finanslovforlig til anden side end hr. Frank Aaen. Så er der mulighed for tre forskellige reaktioner.
Den ene er at sige: O.k., en mindretalsregering har selvfølgelig ret til at finde det flertal, den kan finde rundtomkring i det politiske landskab.
Det er dens mulighed for at manøvrere, og det vil vi ikke forhindre den i at gøre.
Den anden mulighed er at blive grebet af et sandt raseri og sige: Det vil vi simpelt hen ikke finde os i, vi vælter den regering.
Vi har peget på den, den gør noget andet end det, vi vil have.
Vi trækker simpelt hen tæppet væk under den.
Den tredje mulighed er at sige: Vi bryder os ikke om, at regeringen opfører sig på den måde, vi må have nogle stærkere bindinger på den, vi vil med i den.
Der er i realiteten de tre muligheder.
Det, der er kommet nu, er ingen af delene.
Det er simpelt hen en debat, som til forveksling ligner en åbningsdebat, en finanslovdebat eller en afslutningsdebat.
Det er også helt fint; sådan nogle debatter skal vi have en gang imellem herinde, og vi kan også godt tage én til om en uge eller to.
Men hr. Frank Aaens frustrationer over, at regeringen har fundet et flertal til anden side end dér, hvor hr. Frank Aaen befinder sig, og hvilke konklusioner han vil drage af den situation, må han jo gøre op med sig selv og sit eget parti.
Det kan vi fra andre partier her i Folketinget ikke hjælpe hr. Frank Aaen med.
Jeg synes allerede, debatten har varet længe, og jeg tror ikke, jeg kan tilføje så frygtelig meget nyt i øvrigt, men blot sige om det forslag til vedtagelse, der er fremsat af Venstre, De Konservative, CD og Kristeligt Folkeparti, at det beskriver jo, som hr. Jacob Buksti meget rigtigt beskrev det for et par omgange siden, at det er juleaften hele året, og fru Ulla Tørnæs gav oven i købet hr. Jacob Buksti ret: Ja, det er rigtigt, sådan er Venstres politik, det er juleaften hele året, det er derfor, Venstre får så megen fremgang i meningsmålingerne.
Jeg synes alligevel, det er utroligt at skulle høre fra Venstres politiske ordfører, at det er sådan, Venstre fører politik.
Når man så tænker på, at Venstre op til valget i marts 1998 udstedte løfter for 30 mia. kr., som der ikke var nogen dækning for - der var ingen beskrivelser af skattestigninger eller noget som helst, men der var yderligere udgifter eller skattelettelser for 30 mia. kr. - så vil det jo altså før eller siden gå op for vælgerne, at det ikke er juleaften
hele året
Der er også mandage, og der er også terminsdage, hvor man skal betale regningerne, og der er grå og sure dage indimellem, hvor der ikke er gaver hele vejen.
Det opdager vælgerne jo, og det ved de også godt, og derfor kan jeg kun sige, at det ville have været interessant at se
, hvordan Venstre havde indfriet de løfter for 30 mia. kr., som de udstedte før valget. Løfter i en valgkamp er en sag mellem vælgerne og politikerne, og dommen falder så, næste gang der er folketingsvalg.
Regeringen og dens grundlag og den måde, den arbejder på herinde, er en sag mellem regeringen og Folketinget.
Det synes jeg Enhedslisten har blandet grundigt sammen, men jeg synes, vi har haft en spændende og en god debat, og lad os så komme videre.